এই সূক্তটির উল্লেখযোগ্যতা হলো, এখানে ইন্দ্রের কীর্তি হিসেবে (৮, ৯, ১০ ও ১১ ঋকে) বলা হচ্ছে, ইন্দ্র ঊষার শকট চূর্ণ করছেন, ঊষাকে শিশ্নপ্রয়োগ অর্থাৎ ধর্ষণ করছেন, এবং ভীতা ঊষা ভয়ে বিপাশার তীরে পলায়ন করছেন। কিন্তু ঊষা যদি বৈদিক দেবলোকের মাতৃদেবীই হয়ে থাকেন তাহলে ঊষার উপর ইন্দ্রের এই আক্রমণ কেন? আলোচ্য সূক্তটিতে তার কোনো সুস্পষ্ট কারণ নির্দিষ্ট হয়নি। তবে ঊষার উপর ইন্দ্রের এই আক্রমণ কোথায় ঘটেছিলো সে-বিষয়ে কিছু ইঙ্গিত পাওয়া যায় পরবর্তী ঋকগুলিতে। সিন্ধু এবং তার আশপাশ অঞ্চলে ইন্দ্র মায়া ও বীর্যের দ্বারা প্রতিষ্ঠিত হয়েছেন। কারণ সিন্ধু, বিপাশা বা পাঞ্জাবের সরযুর শুধু উল্লেখই নয়, শম্বর নামক অনার্য অসুরকে হত্যা করা, প্রস্তরনির্মিত একশত নগর দিবোদাসকে দান করা, শুষ্ণকে পরাজিত করা প্রভৃতির বিবরণও এই সূক্তেই পাওয়া যায়। আধুনিক বিদ্বানেরা ঋগ্বেদের এ-জাতীয় সাক্ষ্য থেকেই আর্য-আক্রমণে সিন্ধু-সভ্যতা ধ্বংস হওয়ার কথা অনুমান করেছেন। কিন্তু লক্ষ্যণীয় বিষয় হলো, একই সূক্তে ঊষার উপর ইন্দ্রের আক্রমণ বর্ণনা।